Yvonne Herløv Andersen (CD), 2000-10-26:
Jeg synes, at man fra CD's side kan sige, at det er et godt og gennemarbejdet forslag.
Der er gjort meget ud af det.
Der ligger vel også sådan en vis utålmodighed, vil jeg tro, for vi er alle sammen meget optaget af forebyggelse.
Nu er det sådan med store programmer, at det nogle gange kan være meget vanskeligt at se præcise tiltag, det er som regel altid de større overskrifter, og det er der rigtig mange gode grunde til.
Men de fire sygdomme, der er valgt her, er jo de sygdomme, som i al almindelighed ikke optager os så meget i debatten, og samtidig er det nogle meget tunge sygdomme både økonomisk og med hensyn til livskvalitet for den enkelte, der får dem.
Derfor er der god grund til at interessere sig præcis for det.
Samtidig er der jo det at sige til det, at når det drejer sig om den primære forebyggelse, så forebygges jo de fleste sygdomme, før vi er blevet syge, på samme måde.
Den sekundære og den tertiære i hvert enkelt program kan jeg godt forstå, men særlig omkring den primære er det sådan, at den primære jo forebygges bredt - det samme for samtlige store folkesygdomme.
Så kan man selvfølgelig stå og harcelere lidt over
Venstres mærkværdige holdning med hensyn til røg, altså tobak, og så sammenligne med flødeost, som jeg hørte en dag i pressen
Det er jo sjældent, at folk ruller tyve med flødeost.
Men i hvert fald hænger det ikke sammen for Venstre, vil jeg sige.
Hvis man vil folkesundhed, så kan man ikke trække røg ud.
Det kan man altså ikke.
Det er altså røg, det er motion, det er fedme, og det er kost.
Vi kender dem jo alle sammen, og det er de samme.
Så det er meget bredt, og der skal sættes ind over det hele, ikke bare på de her fire sider.
Men især programmerne, der ligger for, hvordan man følger op på det med den sekundære og den tertiære, synes jeg da, at der er meget god grund til at sætte sig til at diskutere. Samtidig ligger det sådan, at jeg lyttede til, hvad ministeren sagde til svar, og der kan jeg se, at der kommer noget omkring osteoporose til årsskiftet.
Jeg synes også, at det trænges meget, for det har været et stort problem, og det er et stadig stigende problem.
Og der kan man sige, at jeg er lidt uenig med fru Anni Svanholt i screeningsprogrammer.
Jeg vil gerne have screeningsprogrammer, for jeg tror, at det er en god vej at gå: at hjælpe folk, før de kommer til at fejle noget.
Jeg vil i øvrigt sige, at de har lavet et godt stykke arbejde nede på Kommunehospitalet med hensyn til osteoporose og screeninger, det har de gjort godt.
Det ville jeg gerne se noget mere af, ligesom jeg også var varm fortaler for en screening for brystkræft. Så kan jeg se, at Teknologirådet her den 9. november kommer med en plan for allergi.
Allergi er et af vore store områder, og samtidig er det også meget uklart, hvorfor der på internationalt plan er den der meget store stigning.
Det var derfor, jeg tidligere i dag også sagde, at jeg er bekymret for at nedlægge specialet allergologi.
Jeg synes tværtimod, at man skulle styrke det, og her synes jeg også, at der er god grund til inden for allergi at kigge på det.
Men lad os så også se, hvad det er, Teknologirådet kommer med.
Jeg vil meget gerne fra CD's side være med til at give et bedre afsæt også økonomisk, men også presse mere på, også for de sygdomme, som ikke er så interessante, og det er de fire sygdomme her i dag.
Så det vil jeg godt være med til.
Men økonomisk set
synes jeg, at vi skulle give det der forebyggelsesprogram en ordentlig saltvandsindsprøjtning, og det kunne vi gøre her omkring finansloven, og så kunne vi slå på, at det her er et af de vigtigste områder, vi overhovedet kommer i nærheden af, når det drejer sig om sundhedspolitik, og så få lagt nogle penge ovenpå. Det vil nok komme til at knibe, men ved fælles hjælp går
det vel.